Cirque de Soleil-akrobaat sterf tydens vertoningSarah Guyard-Guillot ŉ Akrobaat van die bekende sirkus, Cirque du Soleil, is Saterdagaand dood nadat sy tydens ŉ vertoning in Las Vegas geval het. Sarah Guyard-Guillot, ŉ 31-jarige ma wat in Parys, Frankryk, gebore is, het tydens ŉ vertoning van Ka by die MGM Grand sowat 15 meter ver geval. Sy is later die aand in die hospitaal dood verklaar, berig CTV News. Dit is glo die eerste noodlottige ongeluk tydens ŉ lewendige vertoning van Cirque de Soleil se 30-jarige bestaan. Volgens ŉ ooggetuie is Guyard-Guillot tydens die finale-oorlogstoneel van die vertoning opgehys toe sy uit haar harnas geglip en geval het. Aanvanklik het toeskouers gedink dit is deel van die vertoning, maar ŉ gil en gekreun is kort daarna gehoor. Die gehoor kon ook ŉ vrou van die verhoog af hoor huil. Die vertoning is daarna gekanselleer en daar is aan die gehoor gesê dat hulle hul toegangsgeld kan terugeis. Alle vertonings van Ka is tot verdere kennisgewing gekanselleer.